God vertaal flou woorde | Netwerk24
Deur Stephan Joubert 11 Desember 2019 00:00
Jona 3 vertel die verhaal van Jona se optrede in Nineve. Maar wat 'n hopelose boodskap preek hy nie – dalk die mees hartelose een nóg in die Bybel. "Nog net 40 dae, dan word Nineve verwoes."
Net dít. Geen genade nie. Geen woord oor God wat omgee vir almal in die stad nie. Niks word gerep oor die feit dat God soveel omgee dat Hy nie hul vernietiging begeer nie, maar hul redding. Genadewoorde pas Jona nie. Presies dít sê hy vir die Here in hoofstuk 4.
Jona wil vuur sien – oordeelsvuur op sondaars! Tog vertaal die Here Jona se dodelike enkelreëlpreek op die regte manier vir Nineve se inwoners. Hulle kom tot inkeer. Hulle gryp God se genadehand vas, wat 'n einde aan alle oordeelsplanne bring.
Genadiglik is God nie uitgelewer aan die liefdelose woorde, gedrag of preke van sy kinders nie. Hy vertaal en omvorm dit tot sy eer. Kom ons maak dit makliker vir die Here. Kom ons praat en leef van die begin af reg – met genade en liefde.